text: Esbjerg Energy indleder forsvaret af det danske mesterskab
  23 september 2016 kl. 09.42
  Fredag aften indleder Esbjerg Energy kampene i ishockey-ligaen med et opgør hjemme i Granly Hockey Arena mod Frederikshavn White Hawks, der sammen med bl.a. Sønderjyske vil forsøge at vriste mesterskabet fra Esbjerg.
  Frederikshavn White Hawks sluttede som nummer to i sidste sæsons grundspil i Metal Ligaen, blot et enkelt point efter grundspilsvinderne fra Sønderjyske.
  - Frederikshavn er et godt ishockeyhold med velkendt coach i Mario Simioni. Han søger altid for at forberede holdet godt og sikre, at alle mand arbejder hårdt. Så jeg forventer en god premierekamp mod et stærkt nordjysk mandskab, siger cheftræner Mark Pederson fra Esbjerg Energy før kampen i aften.
  Esbjerg Energy sikrede sig sidste sæson det første danske ishockeymesterskab siden 2004. Rødovre blev elimineret i kvartfinalerne og Sønderjyske i semifinalerne inden mesterskabet blev sikret med fire sejre mod to mod Herning.
  Sønderjyske starter for første gang i tre år ikke sæsonen som regerende mestre. Det sker hjemme i SE Arena i Vojens mod Rødovre og her der dækket op til et revancheopgør.
  Kaptajn Kim Lykkeskov ser frem til at få skudt ligaen i gang, og det gør ikke noget, at det er mod Rødovre, som trak det længste strå i sidste uges pokalkvartfinaler.
  – Det kaster måske lidt ekstra benzin på bålet, at det er Rødovre, som vi møder. Det kan sikkert bruges som motivationsfaktor, men omvendt skal vi heller ikke fokusere for meget på det, så vi mister fokus og kommer ud med hovedet under armen i forsøget på at køre dem over, siger kim Lykkeskov til Sønderjyske Ishockeys hjemmeside.
  Der er kampstart i både Esbjerg og Vojens kl. 19,30. Esbjergs kamp kan også følges på TV 2 Sport, ligesom TV SYD kl. 19,30 sender fra Granly Hockey Arena.
  Alt er klar til det går løs kl. 19.30 i aften https://t.co/vQHOjEgujg
  
  